Document ID: 32006D0674

KOMISIJAS LĒMUMS
(2006. gada 6. oktobris),
ar kuru groza I un II pielikumu Lēmumam 2002/308/EK, ar ko izveido apstiprināto zonu un apstiprināto saimniecību sarakstu attiecībā uz vīrusu hemorāģisko septicēmiju (VHS) vai infekciozo hematopoētisko nekrozi (IHN), vai abām šīm slimībām
(izziņots ar dokumenta numuru K(2006) 4362)
(Dokuments attiecas uz EEZ)
(2006/674/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 28. janvāra Direktīvu 91/67/EEK, kura attiecas uz dzīvnieku veselības nosacījumiem, ar ko reglamentē akvakultūras dzīvnieku un produktu laišanu tirgū (1), un jo īpaši tās 5. un 6. pantu,
tā kā:
(1)
Ar Komisijas Lēmumu 2002/308/EK (2) izveido sarakstu ar apstiprinātajām zonām un apstiprinātajām saimniecībām, kas atrodas zonās, kuras nav apstiprinātas attiecībā uz atsevišķām zivju slimībām.
(2)
Dānija, Itālija un Vācija ir iesniegušas Komisijai pamatojumus, lai atsevišķām saimniecībām to teritorijā piešķirtu apstiprinātas saimniecības statusu neapstiprinātās zonās attiecībā uz vīrusu hemorāģisko septicēmiju (VHS) un infekciozo hematopoētisko nekrozi (IHN). Iesniegtie dokumenti liecina, ka šīs saimniecības atbilst Direktīvas 91/67/EEK 6. panta prasībām. Līdz ar to tās atbilst statusam “apstiprināta saimniecība neapstiprinātā zonā” un ir iekļaujamas apstiprināto saimniecību sarakstā.
(3)
Apvienotā Karaliste un Itālija ir paziņojušas, ka VHS ir konstatēta zonās, kuras iepriekš uzskatīja par brīvām no šīs slimības. Tomēr IHN šajās zonās nav konstatēta. Tāpēc šīs zonas Lēmumā 2002/308/EK vairs nedrīkst minēt kā brīvas no VHS.
(4)
Itālija un Vācija ir paziņojušas, ka attiecīgi VHS un IHN ir konstatētas saimniecībās, kuras iepriekš uzskatīja par brīvām no šīm slimībām. Tāpēc šīs saimniecības Lēmumā 2002/308/EK vairs nedrīkst minēt kā brīvas no attiecīgās slimības.
(5)
Vācija ir paziņojusi, ka viena saimniecība Šlēsvigā-Holšteinā ir pārtraukusi darbību. Tāpēc šī saimniecība jāsvītro no Lēmuma 2002/308/EK II pielikuma.
(6)
Ar Komisijas Lēmumu 2003/634/EK (3) apstiprina un uzskaita programmas, ko dalībvalstis iesniegušas nolūkā saņemt apstiprinātu zonu un apstiprinātu saimniecību statusu attiecībā uz VHS un IHN.
(7)
Itālija un Kipra ir paziņojušas, ka atsevišķas ar Lēmumu 2003/634/EK apstiprinātās programmas ir pabeigtas. Saskaņā ar Kipras iesniegto dokumentāciju visas tās teritorijā esošās kontinentālās zonas atbilst apstiprinātas zonas statusam, tādēļ tās ir jāiekļauj apstiprināto zonu sarakstā. Saskaņā ar Itālijas iesniegto dokumentāciju viena no tās teritorijā esošajām saimniecībām atbilst apstiprinātas saimniecības statusam neapstiprinātā zonā, tādēļ tā ir jāiekļauj apstiprināto saimniecību sarakstā neapstiprinātās zonās.
(8)
Tādēļ attiecīgi jāgroza Lēmums 2002/308/EK.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2002/308/EK groza šādi.
1)
Lēmuma I pielikumu aizstāj ar šā lēmuma I pielikumu.
2)
Lēmuma II pielikumu aizstāj ar šā lēmuma II pielikumu.
2. pants
Šis lēmums ir adresēts dalībvalstīm.
Briselē, 2006. gada 6. oktobrī

Labels: 0
18
6